
DĖL PETICIJOJE PATEIKTO SIŪLYMO PAKEISTI REGLAMENTUOTI KONSTITUCINIO TEISMO SPRENDIMŲ APSKUNDIMO TVARKĄ IR PAKEISTI KONSTITUCINIO TEISMO PAVADINIMĄ

Atsakydami į Jūsų prašymą, teikiame nuomonę dėl Virginijos Jurgilevičienės, Virginijaus Partauko ir Rimanto Astrausko peticijoje pateiktų siūlymų Konstitucinio Tesimo įstatyme tiesiogiai nustatyti sprendimo apskundimo Teismui terminą ir tvarką; išbraukti įstatymo 83 straipsnio 2 dalį, kuri nustato, kad „Konstitucinio Teismo pateikta išvada yra galutinė ir neskundžiama“; įstatyme tiesiogiai nustatyti ne teismo tvarka paskirtosios baudos už piktnaudžiavimą procesinėmis teisėmis apskundimo tvarką ir terminą; įstatymo 61 straipsnio 2 dalyje, kuri nustato, kad „Dėl Konstitucinio Teismo nutarimo, išvados ar sprendimo aiškinimo priimamas sprendimas – atskiras dokumentas.“, žodį „sprendimas“ pakeisti žodžiais „papildomas nutarimas“; pakeisti valstybės institucijos pavadinimą „Konstitucinis Teismas“ į pavadinimą „Konstitucinė Taryba ar Komisija“.
Vertinant šiuos siūlymus, pažymėtina, kad Konstitucija yra vientisas aktas. Aiškindamas Konstitucijos vientisumo principą, Konstitucinis Teismas ne kartą yra konstatavęs, kad skirtinguose Konstitucijos straipsniuose išdėstytos normos yra tarp savęs suderintos ir sudaro vientisą visumą, darnią sistemą; nė vienos Konstitucijos nuostatos negalima priešpriešinti kitoms Konstitucijos nuostatoms, aiškinti taip, kad būtų paneigta arba iškreipta kitų Konstitucijos nuostatų prasmė, kad būtų iškreiptas ar paneigtas kurios nors kitos konstitucinės nuostatos turinys, nes tuomet būtų iškreipta viso konstitucinio teisinio reguliavimo esmė, pažeista konstitucinių vertybių pusiausvyra (Konstitucinio Teismo 2006 m. birželio 6 d. nutarimas).
Konstitucinio Teismo pavadinimas įtvirtintas Konstitucijos VIII skirsnyje. Šio skirsnio straipsniai nustato Konstitucinio Teismo kompetenciją, sudarymo tvarką, reikalavimus Konstitucinio Teismo teisėjams, teisėjų nepriklausomumo ir kitas garantijas, subjektus, turinčius teisę kreiptis į Konstitucinį Teismą, Konstitucinio Teismo sprendimų galią ir jo teisėjų įgaliojimų nutrūkimo pagrindus. Be kita ko, Konstitucijos 102 straipsnio antroje dalyje nustatyta, kad Konstitucinio Teismo statusą ir jo įgaliojimų vykdymo tvarką nustato Lietuvos Respublikos Konstitucinio Teismo įstatymas.
Konstitucijos 107 straipsnio antroje dalyje nustatyta, kad Konstitucinio Teismo sprendimai klausimais, kuriuos Konstitucija priskiria jo kompetencijai yra galutiniai ir neskundžiami. Priešingai negu teigia pareiškėjai, tai taikoma visiems Konstitucinio Teismo priimamiems aktams – tiek nutarimams, išvadoms, tiek ir sprendimams procedūriniais klausimais (pvz., dėl prašymo priėmimo, baudos skyrimo ir kt.). Taigi, nepakeitus Konstitucijos 107 straipsnio 2 dalies nuostatų, pareiškėjų siūlymas Konstitucinio Teismo įstatyme tiesiogiai nustatyti sprendimo apskundimo Teismui terminą ir tvarką, išbraukti Konstitucinio Teismo 83  straipsnio 2 dalį ir nustatyti ne teismo tvarka paskirtosios baudos už piktnaudžiavimą procesinėmis teisėmis apskundimo tvarką ir terminą, nederėtų su Konstitucijoje įtvirtintu Konstitucinio Teismo statuso teisiniu reguliavimu.
[bookmark: part_137384e4b8cf49a1b01710cb5f9a71c1][bookmark: part_f7ada172fc0a4b69a68fccdf494255a8]Konstitucinio Teismo įstatymo 22 straipsnyje išvardyti Konstitucinio Teismo priimami aktai: Konstitucinis Teismas išsprendžia bylą iš esmės priimdamas nutarimą; šio įstatymo numatytais atvejais baigiamasis Konstitucinio Teismo aktas vadinamas išvada; Konstitucinis Teismas atskirais klausimais, dėl kurių byla neišsprendžiama iš esmės, priima sprendimus. Konstitucinio Teismo įstatymo 61 straipsnio trečioje dalyje nustatyta, kad Konstitucinis Teismas privalo aiškinti savo nutarimą, išvadą ir sprendimą nekeisdamas jų turinio. Taigi, kai Konstitucinis Teismas aiškina savo priimtą nutarimą, išvadą ar sprendimą, jis nenagrinėja bylos iš naujo. Tai suponuoja, kad priimant sprendimą dėl nutarimo, išvados ir sprendimo išaiškinimo byla nėra sprendžiama iš esmės. Atsižvelgiant į tai, kas išdėstyta, pareiškėjų siūlymas Konstitucinio Teismo įstatymo 61 straipsnio 2 dalyje žodį „sprendimas“ pakeisti žodžiais „papildomas nutarimas“ nedera su įstatymo 22 straipsnyje nustatytu teisiniu reguliavimu.
Pagal Konstituciją Konstitucinis Teismas – konstitucinės justicijos institucija, vykdanti konstitucinę teisminę kontrolę (Konstitucinio Teismo 2006 m. kovo 28 d., 2006 m. gegužės 9 d. nutarimai). Konstitucinis Teismas savo aktuose ne kartą yra konstatavęs, kad, pagal savo kompetenciją spręsdamas dėl žemesnės galios teisės aktų (jų dalių) atitikties aukštesnės galios teisės aktams, inter alia (ir pirmiausia) Konstitucijai, ir vykdydamas kitus savo konstitucinius įgaliojimus, Konstitucinis Teismas – savarankiškas ir nepriklausomas teismas – vykdo konstitucinį teisingumą, garantuoja Konstitucijos viršenybę teisės sistemoje ir konstitucinį teisėtumą (Konstitucinio Teismo 2001 m. liepos 12 d., 2001 m. lapkričio 29 d., 2004 m. gruodžio 13 d., 2006 m. kovo 28 d. nutarimai). Pažymėtina, kad konstitucinės justicijos institucijos, kuriai pagal Konstituciją pavesta vykdyti konstitucinę teisminę kontrolę, pavadinimas – Konstitucinis Teismas – yra expressis verbis įtvirtintas pačioje Konstitucijoje. Pabrėžtina, kad valstybės valdžios institucija, kuri pačioje Konstitucijoje yra įvardyta kaip teismas, savo konstitucine prigimtimi negali būti ne teismas, t. y. ne teisminė institucija (Konstitucinio Teismo 2006 m. birželio 6 d. nutarimas). Atsižvelgdami į tai, kas išdėstyta, manome, kad nėra teisinio poreikio keisti Konstitucinio Teismo pavadinimą į Konstitucinę tarybą ar komisiją; tokie pakeitimai būtų savitiksliai ir neatitiktų Teisėkūros pagrindų įstatymo 3 straipsnio 2 dalies 1 punkte nustatyto tikslingumo principo, kuriuo turi būti vadovaujamasi teisėkūroje. 

